Napoved v zvezi z Odločitvijo Enotnega odbora za reševanje z dne 17. marca 2020, v katerem je določeno, ali je treba delničarjem in upnikom, v zvezi s katerimi so bili izvedeni ukrepi za reševanje v zvezi z Banco Popular Español SA, dodeliti nadomestilo (SRB/EES/2020/52) (v nadaljnjem besedilu: sklep)

(2020/C 91/02)

Enotni odbor za reševanje v sklepu določa, da delničarji in upniki, v zvezi s katerimi so bili izvedeni ukrepi za reševanje v zvezi z Banco Popular Español SA („zadevni delničarji in upniki“), niso upravičeni do nadomestila v skladu s členom 76(1)(e) Uredbe (EU) št. 806/2014 Evropskega parlamenta in Sveta. (1)

Povzetek odločitve Enotnega odbora za reševanje (SRB)

Enotni odbor za reševanje (SRB) je 7. junija 2017 sprejel odločitev o shemi za reševanje v primeru Banco Popular Español SA (v nadaljevanju: institucija) (2), ki jo je podprla Evropska komisija (3). V skladu s členoma 5 in 6 te odločitve je ukrep reševanja Banco Popular Español S.A. zajemal izvedbo instrumenta prodaje poslovanja za prenos delnic te banke v Banco Santander SA (v skladu s členom 24(1)(a) Uredbe (EU) št. 806/2014), po izvajanju pooblastila za odpis dolga in konverzijo kapitalskih instrumentov institucije (v skladu s členom 21 te uredbe).

Po izvedbi omenjenega reševanja s strani FROB (španskega nacionalnega organa za reševanje) v skladu s členom 20(16) in (17) Uredbe (EU) št. 806/2014 in člena 3 Delegirane uredbe Komisije (EU) 2018/344 (4) je moral SRB zagotoviti, da je vrednotenje opravil neodvisni cenilec, da bi ugotovili, ali bi bili delničarji in upniki deležni boljše obravnave, če bi bil za institucijo v postopku reševanja uveden običajen insolvenčni postopek (vrednotenje razlik pri obravnavi oziroma vrednotenje 3).

Deloitte Réviseurs d’Entreprises (Deloitte) (5) je neodvisni cenilec in je bil najet za vrednotenje v okviru reševanja Banco Popular Español S.A. 14. junija 2018 (6) je SRB od družbe Deloitte po pošti prejel končno poročilo o vrednotenju razlik pri obravnavi oziroma vrednotenju 3 (poročilo o vrednotenju 3), ki je priloženo obvestilu kot Priloga 1. Poročilo o vrednotenju 3 navaja, da v času reševanja ni razlike med sedanjim obravnavanjem delničarjev in upnikov ter obravnavanjem, ki bi ga bili deležni, če bi bil za Banco Popular Español S.A. uveden običajen insolvenčni postopek.

Ob upoštevanju navedenega je SRB v obvestilu z dne 2. avgusta 2018 (7) predhodno odločil, da v skladu s členom 76(1)(e) Uredbe (EU) št. 806/2014 nadomestila zadevnim delničarjem in upnikom ni treba plačati.

Da bi Enotni odbor za reševanje sprejel končno odločitev o tem, ali je treba odobriti nadomestilo, je i) Enotni odbor za reševanje z obvestilom pozval zadevne delničarje in upnike, da izrazijo interes za uveljavljanje svoje pravice do zaslišanja (faza registracije), in (ii) pozneje pozval zadevne delničarje in upnike, ki so izrazili zanimanje in katerih status je potrdil Enotni odbor za reševanje, da predložijo svoje pripombe k predhodni odločitvi Enotnega odbora za reševanje in njeni utemeljitvi, navedenima v obvestilu (faza posvetovanja).

Ob koncu faze posvetovanja je odbor SRB glede na to, da so zadevni delničarji in upniki navedli številne elemente, ki niso bili povezani s predhodno odločitvijo SRB in njeno utemeljitvijo, navedenima v obvestilu, najprej ocenil ustreznost takih pripomb. Nato je razvrstil vse ustrezne pripombe, pri čemer je upošteval dejstvo, da so zadevni delničarji in upniki predložili enake ali podobne pripombe. Enotni odbor za reševanje je skrbno preučil zadevne pripombe, povezane z njegovo predhodno odločitvijo, ne pa tudi s poročilom o vrednotenju 3. Kar zadeva ustrezne pripombe v zvezi s poročilom o vrednotenju 3, je Enotni odbor za reševanje, da bi ugotovil, ali bi lahko te pripombe vplivale na njegovo predhodno odločitev, pozval družbo Deloitte v vlogi neodvisnega cenilca, da predloži dokument z neodvisno oceno teh ustreznih pripomb in da preuči, ali je poročilo o vrednotenju 3 na podlagi teh pripomb še vedno veljavno.

Družba Deloitte je 18. decembra 2019 Enotnemu odboru za reševanje predložila oceno (v nadaljnjem besedilu: dokument s pojasnili), ki je bila priložena odločitvi kot Priloga II. Družba Deloitte je po pregledu pripomb delničarjev in upnikov, povezanih s poročilom o vrednotenju 3, kot ji ga je posredoval Enotni odbor za reševanje, v dokumentu s pojasnili potrdila, da tako strategija kot različni hipotetični scenariji likvidacije, opisani v poročilu o vrednotenju 3, ter uporabljene metodologije in analize, uporabljene v poročilu, ostajajo veljavne.

Glede na oceno ustreznih pripomb, predloženih med postopkom pravice do zaslišanja v zvezi z neodvisnostjo družbe Deloitte, Enotni odbor za reševanje meni, da je pri izvajanju nalog v zvezi z vrednotenjem 3 družba Deloitte delovala kot neodvisni cenilec v skladu z zahtevami iz člena 20(1) Uredbe (EU) št. 806/2014 in poglavja IV Delegirane uredbe Komisije (EU) št. 2016/1075. (8).

Poleg tega Enotni odbor za reševanje ob upoštevanju poročila o vrednotenju 3 in dokumenta s pojasnili meni, da je poročilo o vrednotenju 3 ustrezna podlaga za to, da odbor sprejme sklep. Odbor SRB ugotavlja, da v času reševanja ni razlike med sedanjim ravnanjem z zadevnimi delničarji in upniki ter z ravnanjem, ki bi ga bili deležni, če bi bil za Banco Popular Español S.A. uveden običajen insolvenčni postopek.

Enotni odbor za reševanje zato s tem sprejema sklep, da zadevni delničarji in upniki niso upravičeni do nadomestila iz enotnega sklada za reševanje v skladu s členom 76(1)(e) Uredbe (EU) št. 806/2014.

Sklep je naslovljen na FROB kot nacionalni organ za reševanje.

Več informacij o sklepu SRB in njenih prilogah, tj.: poročilu o vrednotenju 3 (Priloga I) in dokumentu s pojasnili (Priloga II) je na voljo na uradnem spletišču organa SRB: https://srb.europa.eu/en/content/banco-popular

(1) Uredba (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (UL L 225, 30.7.2014, str. 1).

(2) SRB/EES/2017/08 (UL C 222, 11.7.2017, str. 3).

(3) Sklep Komisije (EU) 2017/1246 z dne 7. junija 2017, v katerem izraža podporo shemi za reševanje Banco Popolar Español S.A., (UL L 178, 11.7.2017, str. 15).

(4) Delegirana uredba Komisije (EU) 2018/344 z dne 14. novembra 2017 o dopolnitvi Direktive 2014/59/EU Evropskega parlamenta in Sveta glede regulativnih tehničnih standardov, ki določajo merila v zvezi z metodologijami za vrednotenje razlik pri obravnavi v postopku reševanja (UL L 67; 9.3.2018; str. 3).

(5) V skladu z ustrezno posebno pogodbo je družba Deloitte to nalogo zaupala osebju iz svojih uradov v Belgiji, Španiji in Združenem kraljestvu.

(6) SRB je 31. julija 2018 po elektronski pošti prejel priloženo poročilo o vrednotenju 3, ki odraža spremembe iz dodatka družbe Deloitte, s katerim so bile popravljene samo administrativne napake.

(7) Obvestilo Enotnega odbora za reševanje z dne 2. avgusta 2018 o predhodni odločitvi, ali odobriti nadomestilo delničarjem in upnikom glede na izvedene dejavnosti reševanja v zvezi z Banco Popular Español S.A., ter o začetku postopka pravice do zaslišanja (SRB/EES/2018/132). (UL C 277 I, 7.8.2018, str. 1).

(8) Delegirana uredba Komisije (EU) 2016/1075 z dne 23. marca 2016 o dopolnitvi Direktive 2014/59/EU Evropskega parlamenta in Sveta glede regulativnih tehničnih standardov, ki določajo vsebino načrtov sanacije, načrtov reševanja in načrtov reševanja skupine, minimalna merila, ki naj bi jih pristojni organ ocenil v zvezi z načrti sanacije in načrti sanacije skupine, pogoje za finančno podporo v skupini, zahteve o neodvisnih ocenjevalcih vrednosti, pogodbeno priznavanje pooblastil za odpis in konverzijo, postopke in vsebino zahtev v zvezi z obveščanjem in obvestilom o mirovanju ter operativno delovanje kolegijev za reševanje (UL L 184, 8.7.2016, str. 1).